ห้ามขายประกันพ่วงเงินกู้แบงก์
ธปท.จับมือคปภ.สั่งคุมเข้มลูกค้าไม่สนใจหยุดขายทันที
17 ส.ค. 2554

ธปท.จับมือคปภ.สั่งคุมเข้มลูกค้าไม่สนใจหยุดขายทันที
ธปท.ร่วม คปภ.วางเกณฑ์คุมขายประกันผ่านแบงก์ ห้ามใช้เงื่อนไขการพิจารณาสินเชื่อหลอกลูกค้าซื้อประกัน
รายงานข่าวจากธนาคารแห่งประเทศไทย (ธปท.) เปิดเผยว่า เมื่อวันที่ 15 มิ.ย.ที่ผ่านมา ธปท.ได้ร่วมประชุมกับสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อหารือถึงหลักเกณฑ์การปฏิบัติหน้าที่การเป็นนายหน้าประกันภัยให้กับธนาคารพาณิชย์ เพื่อแจ้งให้ทราบถึงแนวปฏิบัติเพื่อให้เกิดความเป็นธรรมกับผู้บริโภคมากขึ้น โดยเห็นชอบร่วมกันให้กำหนดให้ธนาคารพาณิชย์ต้องปฏิบัติเช่นเดียวกับนายหน้าประกันชีวิตหรือนายหน้าประกันภัย
แหล่งข่าวจาก ธปท. กล่าวว่า ที่ผ่านมา ธปท. ได้อนุญาตให้ธนาคารพาณิชย์ขายประกันได้ และได้ออกหลักเกณฑ์การปฏิบัติหน้าที่การเป็นนายหน้าประกันภัยของธนาคารพาณิชย์เพิ่มเติม แต่ยังมีความเข้าใจและการปฏิบัติที่คลาดเคลื่อน เช่น มีการใช้การทำประกันภัยเป็นเงื่อนไขในการพิจารณาสินเชื่อ ไม่มีการอธิบาย หรือให้รายละเอียดของกรมธรรม์ที่ชัดเจน ทำให้ลูกค้าสับสน และตัดสินใจซื้อโดยไม่มีความเข้าใจ นอกจากนั้น หลายกรณียังมีความพยายามทำให้ลูกค้าเข้าใจว่า หากไม่ทำประกันภัยจะไม่สามารถขอสินเชื่อได้
“ปัจจุบันผลิตภัณฑ์ด้านประกันภัยมีหลายประเภท โดยเฉพาะผลิตภัณฑ์ประกันชีวิตที่มีความคล้ายคลึงกับเงินฝาก แต่ให้ความคุ้มครองหรือผลตอบแทนที่แตกต่างจากเงินฝาก ดังนั้น ในการขายประกันของธนาคารพาณิชย์ จะต้องแสดงให้ลูกค้าเห็นชัดว่า เป็นการเสนอขายประกันภัยไม่ใช่การฝากเงิน ซึ่งมีความแตกต่างจากเงินฝาก และการทำประกันของลูกค้าจะต้องเป็นความสมัครใจ ห้ามธนาคารพาณิชย์บังคับให้ลูกค้าทำประกันภัยพ่วงกับธุรกรรมอื่นๆ หรือใช้การทำประกันเป็นเงื่อนไขในการพิจารณาสินเชื่อ และธนาคารพาณิชย์ต้องใช้กฎเกณฑ์ตามที่ คปภ.กำหนด เช่น หากลูกค้าแสดงท่าทีว่าไม่ต้องการซื้อประกัน ต้องยุติการขายทันที” แหล่งข่าว ธปท. กล่าว 
นอกจากนี้ การขายประกันของธนาคารพาณิชย์ ต้องเสนอขายผลิตภัณฑ์ที่มีความเหมาะสม และให้ข้อมูลรายละเอียด ข้อดีข้อเสีย เพื่อให้ลูกค้าเปรียบเทียบประกอบการตัดสินใจซื้อได้